กรมควบคุมโรค ติดตามสถานการณ์โรคหัดอย่างใกล้ชิด หลังองค์การอนามัยโลกพบผู้ป่วยโรคหัดทั่วโลกปีนี้เพิ่มขึ้นเกือบ 3 เท่า
กรมควบคุมโรค ติดตามสถานการณ์โรคหัดทั้งในประเทศและต่างประเทศอย่างใกล้ชิด หลังองค์การอนามัยโลกพบผู้ป่วยโรคหัดทั่วโลกปีนี้เพิ่มขึ้นเกือบ 3 เท่า นพ.สุวรรณชัย วัฒนายิ่งเจริญชัย อธิบดีกรมควบคุมโรค กล่าวถึงกรณีที่มีรายงานข่าวว่าพบผู้ป่วยโรคหัดเพิ่มขึ้นในหลายประเทศ โดยจากข้อมูลองค์การอนามัยโลกพบตั้งแต่เดือนมกราคมถึงเดือนสิงหาคม 2562 มีผู้ป่วยโรคหัดเพิ่มขึ้นเกือบ 3 เท่า เมื่อเทียบกับช่วงเวลาเดียวกันของปีที่แล้ว โดยในปีนี้พบผู้ป่วยโรคหัด 364,808 รายทั่วโลก ประเทศที่มีผู้ป่วยโรคหัดมากที่สุด 3 อันดับแรก คือ ประเทศมาดากัสการ์ 127,464 ราย รองลงมาคือประเทศยูเครน 54,246 ราย และประเทศฟิลิปปินส์ 36,253 ราย สำหรับประเทศไทย ตั้งแต่วันที่ 1 มกราคม - 31 สิงหาคม 2562 พบผู้ป่วยโรคหัด 4,435 ราย เสียชีวิต 14 ราย จังหวัดที่มีอัตราป่วยต่อประชากรแสนคนมากที่สุด ได้แก่ นราธิวาส ปัตตานี เพชรบุรี เชียงใหม่ และตาก โรคหัดเกิดจากเชื้อไวรัส อาการที่พบบ่อยของโรคหัด คือ ไข้ออกผื่น โดยมักมีอาการไข้สูงประมาณ 3 - 4 วัน แล้วเริ่มมีผื่นนูนแดงขึ้นตามตัว ประมาณ 2 - 3 วัน ไข้จะค่อยๆ ลดลงและผื่นก็จะค่อยๆ จางหายไป ส่วนภาวะแทรกซ้อนที่อาจพบได้ คือ คออักเสบ หลอดลมอักเสบจนถึงปอดบวม หูชั้นกลางอักเสบ เยื่อบุตาอักเสบ ท้องเสีย และสมองอักเสบซึ่งเป็นภาวะที่รุนแรงที่สุด หากป่วยด้วยโรคหัดหรือสงสัยว่าเป็นโรคหัดควรรีบไปพบแพทย์เพื่อรับการตรวจวินิจฉัย เก็บตัวอย่างเลือดส่งตรวจทางห้องปฏิบัติการและรับการรักษา อย่างไรก็ตาม โรคหัดสามารถป้องกันได้ด้วยการฉีดวัคซีน ซึ่งมีประสิทธิภาพในการป้องกันโรคได้มากกว่าร้อยละ 95 ซึ่งตามแผนงานสร้างเสริมภูมิคุ้มกันโรคของกระทรวงสาธารณสุข จะฉีดวัคซีนรวมป้องกันโรคหัด คางทูม หัดเยอรมัน จำนวน 2 เข็ม แก่เด็ก โดยเข็มแรกเมื่อเด็ก อายุ 9 เดือน และเข็มที่สองเมื่ออายุ 2 ปีครึ่ง หากพบว่าบุตรหลานยังรับวัคซีนไม่ครบตามเกณฑ์ ผู้ปกครองสามารถพาไปรับวัคซีนได้ที่สถานบริการสาธารณสุขของรัฐทุกแห่ง หากสงสัยสามารถสอบถามข้อมูลเพิ่มเติมได้ที่สายด่วนกรมควบคุมโรค โทร. 1422